הנדון: אפיק מעבר ללימודים במערך אשכול

**אוניברסיטת חיפה מקיימת אפיק מעבר** ללימודי מדעי הרוח (<https://bit.ly/3ey0fNG>).

התחלת הלימודים הינה באוניברסיטה הפתוחה (או"פ) והמשכם והשלמות לתואר הינם באוניברסיטת חיפה, בפקולטה למדעי הרוח.

האפיק כונן בהמלצת המועצה להשכלה גבוהה. לפי שעה, ניתן לעבור באפיק זה מן האו"פ למסלול דו-חוגי, המצרף שני חוגים של הפקולטה למדעי הרוח מתוך רשימה נתונה, שהחוג ללימודים רב-תחומיים נמנה עליה.[[1]](#footnote-1)

סטודנטים באפיק המעבר נדרשים ללמוד באו"פ קורסים בהיקף כולל של 36 נקודות זכות (נ"ז) של האו"פ ולהשיג ציון מינימלי נדרש בכל קורס, על-פי החלטת החוג.

במסגרת האפיק, מחצית מן הלימודים באו"פ (18 נ"ז) נבחרת מתוך הקבץ קורסים שנמצאו מתאימים לשילוב בתכניות הלימודים של כל אחד מהחוגים שבמסלול הדו-חוגי המבוקש.

הקבלה למסלול הדו-חוגי הנבחר בפקולטה מובטחת לעומדים בתנאים הנ"ל, ללא תלות בהרכב מקצועות הבגרות או בציוני הבגרות שלהם, וללא צורך במבחן פסיכומטרי.

במסגרת אפיק המעבר, הפקולטה למדעי הרוח פוטרת את הסטודנטים מלימוד מקצועות מקבילים לקורסים שלמדו באו"פ, ומזכה אותם בנקודות צבירה לתואר שלה, לפי אמות מידה שקבע כל חוג.

**מוצע בזאת להוסיף לאפיק המעבר את אפשרות הקבלה למערך אשכול** (<https://bit.ly/31fjU1t>).

בפרט, התחלת הלימודים תהיה באו"פ והמשכם והשלמות לתואר באוניברסיטת חיפה, במערך אשכול, המסלול החד חוגי במסגרת לימודים רב תחומיים, בפקולטה למדעי הרוח.

ניתן יהיה לעבור באפיק זה מן האו"פ למסלול החד-חוגי של מערך אשכול.

על סטודנטים באפיק המעבר יהיה ללמוד באו"פ קורסים בהיקף כולל של 36 נ"ז של האו"פ ולהשיג ציון מינימלי נדרש בכל קורס, על-פי החלטת המערך.

הקבלה למסלול החד-חוגי של מערך אשכול תהיה מובטחת לעומדים בתנאים הנ"ל, ללא תלות בהרכב מקצועות הבגרות או בציוני הבגרות שלהם, וללא צורך במבחן פסיכומטרי.

במסגרת אפיק המעבר, הפקולטה למדעי הרוח תפטור את הסטודנטים מלימוד מקצועות מקבילים לקורסים שלמדו באו"פ, ותזכה אותם בנקודות צבירה לתואר שלה, לפי אמות מידה שיקבעו המסלול החד-חוגי של מערך אשכול.

מובן שהקבלה, מלבד העמידה בדרישות לעיל, כפופה גם בעמידה בדרישות הכלל-אוניברסיטאיות בנוגע לעברית ואנגלית.

1. החוג להיסטוריה כללית; החוג לתולדות ישראל; החוג לספרות עברית והשוואתית; החוג ללימודי המזרח התיכון והאיסלאם; החוג ללימודי ארץ-ישראל; החוג למקרא; החוג לאמנות – המדור לתולדות האמנות; החוג לפילוסופיה; החוג ללימודים רב-תחומיים; והחוג ללשון עברית. [↑](#footnote-ref-1)